Rasmus Stoklund (S), 2024-11-20:
Det danske velfærdssamfund finansieres af skatter og afgifter, som skattevæsenet opkræver hos borgere og virksomheder.
Det forudsætter, at borgere og virksomheder betaler skatter og afgifter korrekt og til tiden, og det gør langt de fleste af os heldigvis.
En anden vigtig forudsætning er, at der er tillid til, at skattevæsenet på retfærdig og effektiv vis opkræver og inddriver skatter og afgifter, og det handler det her lovforslag om.
Vi tager livtag med udfordringerne på opkrævningsområdet.
Det gælder f.eks. de mange tusinder af opkrævninger af småbeløb, som er spild af tid og ressourcer og svækker tilliden til skattevæsenet, og vi vil også skabe et bedre samspil mellem opkrævningen og inddrivelsen af ubetalt gæld.
Målet er, at vi nemmere og mere effektivt kan opkræve og inddrive de penge, som borgere og virksomheder skylder fællesskabet.
Det foreslås at indføre regler, der understøtter en ny opkrævningsløsning for visse skatter og afgifter.
Det drejer sig f.eks. om grøn ejerafgift, registreringsafgift og vægtafgift.
Det nuværende system mangler nogle funktioner og fungerer derfor ikke godt nok som opkrævningssystem, og der er derfor behov for en ny opkrævningsløsning.
For at understøtte den nye opkrævningsløsning foreslås det at indføre nye fælles, ensartede og forenklede regler.
Det handler bl.a. om at harmonisere rentereglerne, og så handler det om at indføre ensartede regler for rykkergebyrer.
Det foreslås at afskaffe renters rente for krav, der opkræves via skattekontoen.
Målet er at sikre et bedre samspil mellem opkrævning og inddrivelse af skatter og afgifter.
Forslaget vil betyde, at mange krav fra skattekontoen fremover kan sendes til Gældsstyrelsen og der være klar til at blive inddrevet.
Så er der forslaget om at indføre en bagatelgrænse for opkrævning af småbeløb på motorområdet.
De fleste har sikkert hørt om de mange historier i pressen om opkrævning af helt små beløb.
De sager opstod som led i Skattestyrelsens oprydning i for sent betalte motorafgifter, og det har betydet, at nogle borgere har modtaget en regning på 5 kr. eller mindre, ganske som hr. Hans Kristian Skibby har prøvet.
Det er spild af statens ressourcer, og det svækker borgernes tillid til og respekt for de offentlige myndigheders arbejde.
Derfor foreslås det at indføre en bagatelgrænse for opkrævning af småbeløb på motorområdet; fremover opkræves kun beløb på mindst 50 kr.
Herudover indeholder lovforslaget en række mindre forslag, også forslag, der ikke har ophæng i aftalen fra juni 2023.
Et af dem handler om hæftelse for kildeskat ved opløsning af et selskab.
Forslaget har ophæng i en såkaldt early warning fra Skattestyrelsen.
Det foreslås, at det bliver muligt for Skatteforvaltningen at rette et krav mod et solvent likvideret selskab, selskabsdeltagere og likvidator, hvis der ikke er indeholdt korrekt kildeskat, som det gælder ved indkomstskat i dag.
Hermed kan vi forhindre, at man kan undgå skat ved at opløse et selskab, som har udbetalt f.eks. udbytte til et udenlandsk selskab.
Det sidste element i lovforslaget vedrører tilfælde, hvor der er indeholdt kildeskat ved udbetaling af udbytte og renter eller royalties til udlændinge.
Lovforslaget skal sikre, at der kan opkræves renter af beløbet, hvis det senere viser sig, at beløbet skal tilbagebetales til statskassen, f.eks. fordi Skatteministeriet vinder en sag ved domstolen.
Jeg ser frem til den videre behandling af lovforslaget.